Detingut un home a Barcelona després de robar amb violència un mòbil i portar amagada una navalla de 14 centímetres
Els Mossos busquen una segona persona implicada en el robatori
Actualitzada 29/03/2020 a les 21:47
Els Mossos d'Esquadra van detenir aquest dissabte un home a Barcelona per haver robat un telèfon mòbil amb violència i busquen una segona persona implicada en el cas. El detingut, de 37 anys i nacionalitat italiana amb residència a Barcelona, portava amagada una navalla de 14 centímetres al mitjó i va reconèixer ser autor dels fets. Segons ha pogut saber l'ACN, els fets van tenir lloc cap a un quart de vuit del vespre a l'avinguda Drassanes, quan dues persones van colpejar i llençar a terra una dona que anava a treballar i li van robar el mòbil. La víctima, que forma part del personal sanitari d'un hospital, va demanar ajuda a uns agents de la BRIMO que hi havia a la zona i els va fer una descripció dels dos agressors.
Cap a les 19.25 hores la policia va detenir un home entre l'Arc del Teatre i el carrer Om que corresponia amb la descripció feta i li va trobar una navalla de 14 centímetres amagada al mitjó després d'escorcollar-lo. El detingut està acusat de robatori amb violència i intimidació i possessió d'armes.
La policia no ha pogut localitzar el telèfon mòbil, valorat en més de 1.000 euros.
Comenta el contingut : Detingut un home a Barcelona després de robar amb violència un mòbil i portar amagada una navalla de 14 centímetres